Document ID: 32004R0771

Komisijos reglamentas (EB) Nr. 771/2004
2004 m. balandžio 23 d.
nustatantis pereinamojo laikotarpio priemones dėl tolesnio augalų apsaugos produktų, kurių sudėtyje yra tam tikrų veikliųjų medžiagų, naudojimo po naujų valstybių narių įstojimo į Europos Sąjungą
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo sutartį, ypač jos 2 straipsnio 3 dalį,
atsižvelgdama į Čekijos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo aktą, ypač į jo 42 straipsnį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1], pirmiausia jos 8 straipsnio 2 dalies ketvirtąją pastraipą,
kadangi:
(1) Komisijos reglamente (EB) Nr. 2076/2002 [2] ir Komisijos sprendime 2002/928/EB [3] yra nuostatos dėl tam tikrų veikliųjų medžiagų neįtraukimo į Direktyvos 91/414/EEB I priedą ir dėl to, kad valstybės narės panaikintų visų augalų apsaugos produktų, kuriuose yra tų veikliųjų medžiagų, registraciją.
(2) Vengrija pateikė prašymą dėl pereinamojo laikotarpio priemonių taikymo tam tikroms veikliosioms medžiagoms, siekiant užtikrinti, kad gamyba būtų palaipsniui nutraukta arba kad būtų galima pateikti Direktyvos 91/414/EEB reikalavimus patenkinančius dokumentus.
(3) Bet kuri pereinamojo laikotarpio priemonė, būtina siekiant naujosiose valstybėse narėse palengvinti perėjimą nuo esamos tvarkos prie tvarkos, susijusios su fitosanitarijos taisyklių taikymu, apribojama trejų metų laikotarpiu, skaičiuojant nuo įstojimo dienos.
(4) Kelios naujos valstybės narės pranešė Komisijai, kad jų rinkose yra veikliųjų medžiagų, kurių nebuvo esamų valstybių narių rinkose. Tikslinga numatyti, jog šios veikliosios medžiagos galėtų likti rinkoje, kad būtų galima jas apsvarstyti peržiūros programos ketvirtajame etape.
(5) Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
I priedo B skiltyje nurodyta valstybė narė užtikrina, kad augalų apsaugos produktų, kurių sudėtyje yra A skiltyje išvardytų veikliųjų medžiagų, registracija būtų panaikinta ne vėliau kaip C skiltyje nurodytą dieną.
Ji užtikrina, kad tolesniam naudojimui būtų pritariama tik tiek, kiek jis neturi jokio žalingo poveikio žmonių ar gyvūnų sveikatai ir nepageidautino poveikio aplinkai.
2 straipsnis
Valstybės narės gali pirmą kartą arba pakartotinai leisti iki 2007 m. balandžio 30 d. pateikti į rinką augalų apsaugos produktus, kurių sudėtyje yra II priede nurodytų veikliųjų medžiagų, nebent iki tos datos būtų priimtas sprendimas neįtraukti veikliosios medžiagos į Direktyvos 91/414/EEB I priedą.
3 straipsnis
Tuo atveju, jei įsigalioja Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo sutartis, šis reglamentas įsigalioja jos įsigaliojimo dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. balandžio 23 d.

Labels: 3
6